Document ID: 31986R0681

*****
ΚΑΝΟΝΙΣΜΟΣ (ΕΟΚ) αριθ. 681/86 ΤΗΣ ΕΠΙΤΡΟΠΗΣ
της 4ης Μαρτίου 1986
που τροποποιεί τον κανονισμό (ΕΟΚ) αριθ. 249/77 για λεπτομέρειες εφαρμογής του κανονισμού (ΕΟΚ) αριθ. 2681/74 περί κοινοτικής χρηματοδοτήσεως των δαπανών που προκύπτουν από την προμήθεια γεωργικών προϊόντων λόγω της επισιτιστικής βοήθειας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2681/74 του Συμβουλίου της 21ης Οκτωβρίου 1974 περί κοινοτικής χρηματοδοτήσεως των δαπανών που προκύπτουν από την προμήθεια γεωργικών προϊόντων λόγω της επισιτιστικής βοήθειας (1), και ιδίως το άρθρο 5,
Εκτιμώντας:
ότι το άρθρο 1 παράγραφος 2 του κανονισμού (ΕΟΚ) αριθ. 249/77 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 642/82 (3), καθορίζει τις τιμές εκχωρήσεως των γεωργικών προϊόντων που κατέχονται από τους οργανισμούς παρεμβάσεως και χορηγούνται βάσει της επισιτιστικής βοήθειας, με βάση τις τιμές παρεμβάσεως ή αναγωγής που θεσπίζονται στα πλαίσια των εν λόγω κοινών οργανώσεων αγοράς· ότι στον τομέα των σιτηρών το Συμβούλιο δεν καθόρισε μέχρι σήμερα τις τιμές παρεμβάσεως και τις τιμές αναγωγής που θα εφαρμόζονται για την περίοδο εμπορίας 1985/86· ότι, ωστόσο, η Επιτροπή, χωρίς να προδικάζει τις αποφάσεις που θα θεσπισθούν από το Συμβούλιο, προσωρινό χαρακτήρα, θέσπισε, αντίστοιχα με την απόφαση 85/329/ΕΟΚ (4) και τον κανονισμό (ΕΟΚ) αριθ. 2124/85 (5), τις τιμές αγοράς για το σκληρό σίτο και τα άλλα σιτηρά που θα εφαρμοσθούν από τους οργανισμούς παρεμβάσεως· ότι θα πρέπει, συνεπώς, να ληφθούν υπόψη αυτές οι τιμές αγοράς, προσαρμοσμένες ενδεχομένως με μηνιαίες προσαυξήσεις, για να καθορισθεί η αξία των σιτηρών που κατέχονται από τους οργανισμούς παρεμβάσεως, που θα ληφθεί υπόψη στα πλαίσια της κοινοτικής χρηματοδοτήσεως των δαπανών για επισιτιστική βοήθεια ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 παράγραφος 2 του κανονισμού (ΕΟΚ) αριθ. 249/77, προστίθεται το ακόλουθο εδάφιο:
«Από την 1η Αυγούστου 1985 -όσον αφορά το μαλακό σίτο από την 1η Ιουλίου 1985- και για όσο χρονικό διάστημα το Συμβούλιο δεν έχει θεσπίσει τις τιμές παρέμβασης και αναγωγής που αναφέρονται στο άρθρο 3 παράγραφος 1 του κανονισμού (ΕΟΚ) αριθ. 2727/75, η τιμή των σιτηρών που προέρχονται από τα αποθέματα παρεμβάσεως καθορίζεται εφαρμόζοντας στην ποιότητα που εξέρχεται από την αποθήκη την τιμή αγοράς που καθορίζεται:
- σύμφωνα με τα άρθρα 1 και 3 του κανονισμού (ΕΟΚ) αριθ. 2124/85, όσον αφορά το μαλακό σίτο, την κριθή, τον αραβόσιτο, τη σίκαλη και το σόργο,
- σύμφωνα με το άρθρο 1 παράγραφοι 1 και 3 της αποφάσεως 85/329/ΕΟΚ, όσον αφορά το σκληρό σίτο».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Μαρτίου 1986.

Labels: 2
17
5
3
15